இயேசுவைச் சிலுவையில் அறைதல்(மத் 27:32-44; லூக் 23:26-43; யோவா 19:17-27)  21 அப்பொழுது அலக்சாந்தர், ரூபு ஆகியோரின் தந்தையான  சிரேன் ஊரைச் சேர்ந்த சீமோன் என்பவர் வயல்வெளியிலிருந்து வந்து கொண்டிருந்தார்.  படைவீரர்கள் இயேசுவின் சிலுவையைச் சுமக்கும்படி அவரைக் கட்டாயப்படுத்தினார்கள்.  22 அவர்கள் 'மண்டைஓட்டு இடம்' எனப்பொருள்படும் 'கொல்கொதா'வுக்கு  இயேசுவைக் கொண்டு சென்றார்கள்;  23 அங்கே அவருக்கு வெள்ளைப் போளம் கலந்த திராட்சை இரசத்தைக்  குடிக்கக் கொடுத்தார்கள். ஆனால் அவர் அதைப் பெற்றுக்கொள்ளவில்லை. 